ପ୍ରୀତିପୁର,୩୧ା୧୦(ଡି.ଏନ.ଏ.): କେନ୍ଦ୍ର ଓ ରାଜ୍ୟ ସରକାର ବିଭିନ୍ନ ଯୋଜନାରେ ରାସ୍ତା ଓ ବିଜୁ ସେତୁ ନିର୍ମାଣ କରୁଛନ୍ତି। ଏଥିଲାଗି ରାଜକୋଷରୁ ଅର୍ଥ ଖର୍ଚ୍ଚ ହେଉଥିବା ବେଳେ ଲୋକମାନଙ୍କ କାମରେ ଲାଗୁନାହିଁ। ଫଳରେ ଲୋକମାନେ ବହୁ ଅସୁବିଧାରେ ସମ୍ମୁଖୀନ ହେଉଛନ୍ତି। ଏଭଳି ଦେଖିବାକୁ ମିଳିଛି, ଯାଜପୁର ଜିଲା ବିଞ୍ଝାରପୁର ଗ୍ରାମ୍ୟ ଉନ୍ନୟନ ବିଭାଗ ଅନ୍ତର୍ଗତ ବିଲସାହି-କୁସୁନପୁର ପ୍ରଧାନମନ୍ତ୍ରୀ ସଡକ ଯୋଜନା ଅଧୀନ କୁସୁନପୁର ନିକଟସ୍ଥ ନୂଆମାହାରା ନଦୀ ଉପରେ ନିର୍ମିତ ବିଜୁ ସେତୁ କ୍ଷେତ୍ରରେ। ସେତୁକୁ ଉଭୟପାର୍ଶ୍ୱରୁ ସଂଯୋଗୀକରଣ ଲାଗି ରାସ୍ତା ନିର୍ମାଣ ହୋଇନାହିଁ। ସେତୁ ନିର୍ମାଣ ଶେଷ ହୋଇ ମଧ୍ୟ ଲୋକଙ୍କ କାମରେ ଆସିପାରୁନାହିଁ।
ବିଜୁ ସେତୁ ନିର୍ମାଣ ନିମନ୍ତେ ରାଜ୍ୟ ସରକାର ୪ କୋଟି ଟଙ୍କାରୁ ଊର୍ଦ୍ଧ୍ୱ ବ୍ୟୟ ହୋଇଥିଲା। ସେତୁକୁ ଉଭୟପାର୍ଶ୍ୱରୁ ସଂଯୋଗ କରିବା ନିମନ୍ତେ ପ୍ରଧାନମନ୍ତ୍ରୀ ଗ୍ରାମ୍ୟ ସଡକ ଯୋଜନାରେ ୯ କୋଟି ୩୨ ଲକ୍ଷ ୫୮ ହଜାର ଟଙ୍କା ଖର୍ଚ୍ଚ କରାଯାଇଛି। ଏହି ଅର୍ଥରେ ପୋଲର ଉଭୟପାର୍ଶ୍ୱରେ ବିଲସାହିଠାରୁ କୁସୁନପୁର ପର୍ଯ୍ୟନ୍ତ ୮. ୭୮୦ ମିଟର ରାସ୍ତା ନିର୍ମାଣ କରାଯାଇଛି। ଏହା ବ୍ୟତୀତ ଏହି ରାସ୍ତାର ରକ୍ଷଣାବେକ୍ଷଣ ବାବଦରେ ୫ ବର୍ଷ ନିମନ୍ତେ ସରକାର ୩୯ ଲକ୍ଷ ୮୨ ହଜାର ଟଙ୍କା ମଧ୍ୟ ଯୋଗାଇ ଦେଇଛନ୍ତି। ରାସ୍ତା ନିର୍ମାଣ କାର୍ଯ୍ୟ ୧୮ା୧ା୨୦୧୮ ଆରମ୍ଭ ହୋଇଥିବାବେଳେ କାମ ୧୭ା୧ା୨୦୨୦ ଶେଷ ହୋଇଥିଲା। ସେତୁର ଉଭୟପାର୍ଶ୍ୱ ରାସ୍ତା ନିର୍ମାଣ ହୋଇ ସୁଦ୍ଧା ରକ୍ଷଣାବେକ୍ଷଣ ଅଭାବରୁ ବିଭିନ୍ନ ସ୍ଥାନରେ ଖାଲଖମା ହୋଇଛି। ଏହି ରାସ୍ତା ଉପରେ ଘାସ ମାଡି ଗଲାଣି। ସରକାର ଏହି ରାସ୍ତା ଓ ସେତୁ ନିର୍ମାଣ ନିମନ୍ତେ ପାଖାପାଖି ୧୪ କୋଟି ଖର୍ଚ୍ଚ କରି ସାରିଥିଲେ ସୁଦ୍ଧା ପ୍ରଶାସନିକ ଅଧିକାରୀଙ୍କ ଅବହେଳା ଯୋଗୁ କାର୍ଯ୍ୟକ୍ଷମ ହୋଇପାରୁନାହିଁ। ଏହି ସେତୁରେ କାର୍ଯ୍ୟକ୍ଷମ ହେଲେ ବାଙ୍ଗରା ପଞ୍ଚାୟତର କାର୍ଯ୍ୟାଳୟ ସହ ପଞ୍ଚାୟତ ଅନ୍ତର୍ଗତ କୁସୁନପୁର, ଗୁଣ୍ଡୁରିପଡା ଓ କଣ୍ଟିତର ଗ୍ରାମବାସୀ ସାଧାସଳଖ ଯୋଗାଯୋଗ ହୋଇପାରିବ। ଏହି ସହ ଯାଜପୁର ଜିଲାର ବିଞ୍ଝାରପୁର, ଦଶରଥପୁର ବ୍ଲକ ଓ କେନ୍ଦ୍ରାପଡ଼ା ଜିଲାର ରାଜକନିକା ବ୍ଲକ ସହ ଗମନାଗମନ ଓ ବ୍ୟବସାୟିକ ସମ୍ପର୍କ ସୃଷ୍ଟି ହୋଇପାରନ୍ତା। ଏହି ସେତୁ କାର୍ଯ୍ୟକ୍ଷମ ନ ହେବା ସମ୍ପର୍କରେ ଯନ୍ତ୍ରୀ ବିନୋଦ କୁମାର ଶିହଳଙ୍କୁ ପଚାରିବାରେ ଆବଶ୍ୟକ ଅର୍ଥର ଅଭାବ ହେତୁ ଏହା ଅଧାପନ୍ତରିଆ ରହିଛି। ଅର୍ଥ ମିଳିଲେ ସେତୁ ସଂଯୋଗୀକରଣ ରାସ୍ତା କାର୍ଯ୍ୟ ସମ୍ପୂର୍ଣ୍ଣ କରାଯିବ ବୋଲି ସେ କହିଥିଲେ। ପ୍ରଶାସନ ତୁରନ୍ତ ଏଥିପ୍ରତି ଦୃଷ୍ଟି ଦେବା ସହ ବିଜୁ ସେତୁକୁ ସଂଯୋଗୀକରଣ ରାସ୍ତା କାର୍ଯ୍ୟ ଶେଷ କରିବାକୁ ସାଧାରଣରେ ଦାବି ହେଉଛି।
Enter your email to get our daily news in your inbox.
Leave this field empty if you're human:
